Predkladacia správa

Výbor Národnej rady Slovenskej republiky pre ľudské práva, národnosti a postavenie žien predkladá Národnej rade Slovenskej republiky návrh uznesenia, ktorým národná rada žiada vládu Slovenskej republiky, aby predložila správu o plnení Národného akčného plánu pre prevenciu a elimináciu násilia páchaného na ženách na roky 2005-2008.

Rada Európy na základe záverov varšavského samitu hláv vlád a štátov členských krajín spustila v novembri r. 2006 celoeurópsku kampaň „Stop domácemu násiliu na ženách“. Rezolúciu Parlamentného zhromaždenia Rady Európy o kampani dal predseda Národnej rady Slovenskej republiky do pozornosti všetkým poslancom v októbri 2006.

Na základe predmetnej rezolúcie a na základe výzvy predsedu Parlamentného zhromaždenia Rady Európy René van der Lindena sa v mnohých parlamentoch členských krajín Rady Európy uskutočnili alebo sa plánujú plenárne diskusie, tlačové konferencie, výstavy a iné podujatia, majúce za cieľ upriamiť pozornosť poslancov i verejnosti na tento vážny celospoločenský problém, prítomný vo všetkých európskych krajinách. Výbor Národnej rady Slovenskej republiky pre ľudské práva, národnosti a postavenie žien prispel do kampane prijatím vyhlásenia výboru 7. decembra 2006, ktoré bolo okrem zainteresovaných štátnych orgánov zaslané aj nezávislým ľudskoprávnym inštitúciám a najvýznamnejším tlačeným a elektronickým médiám.

Poslanci výboru v rozprave k predmetnému vyhláseniu výboru vyjadrili svoje presvedčenie, že v rámci európskej kampane je potrebné na pôde národnej rady vyvíjať ďalšie aktivity. Výbor preto predkladá priložený návrh na uznesenie, aby vláda Slovenskej republiky predložila správu o plnení Národného akčného plánu pre prevenciu a elimináciu násilia páchaného na ženách na roky 2005-2008. Výbor si zvolil tento postup z dôvodu, že podľa § 128 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov jednotlivé výbory nemajú právomoc žiadať správy priamo od vlády; predmetný akčný plán však ukladá úlohy viacerým ministerstvám a iným štátnym orgánom, a preto jedine správa vlády môže obsahovať v sústredenej podobe všetky relevantné údaje o tom, ako sa akčný plán plní.

Lehota na predloženie správy uvedená v návrhu uznesenia sa navrhuje s ohľadom na to, že akčný plán predpokladá každoročnú priebežnú kontrolu niektorých čiastkových úloh k 31. máju kalendárneho roku. Navrhovaná lehota poskytuje vláde Slovenskej republiky dostatočný čas na sumarizáciu týchto čiastkových výsledkov kontroly.

# NÁRODNÁ RADA SLOVENSKEJ REPUBLIKY

# IV. volebné obdobie

Číslo: 512/2007

# NÁVRH

# UZNESENIE

# NÁRODNEJ RADY SLOVENSKEJ REPUBLIKY

z xxx marca 2007

ktorým Národná rada Slovenskej republiky žiada vládu Slovenskej republiky, aby predložila správu  o plnení Národného akčného plánu pre prevenciu a elimináciu násilia páchaného na ženách na roky 2005-2008

**Národná rada Slovenskej republiky**

na návrh Výboru Národnej rady Slovenskej republiky pre ľudské práva, národnosti a postavenie žien

**žiada**

*vládu Slovenskej republiky,*

aby podľa § 128 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

predložila Národnej rade Slovenskej republiky v lehote do 30. júla 2007 správu o plnení Národného akčného plánu pre prevenciu a elimináciu násilia páchaného na ženách na roky 2005-2008.